PATVIRTINTA

stebėsenos komiteto posėdžio 2022 m. lapkričio 23 d. protokolu Nr.

**STEBĖSENOS KOMITETO DARBO REGLAMENTAS**

**I SKYRIUS**

**BENDROSIOS NUOSTATOS**

1. Šis darbo reglamentas nustato Sienų valdymo ir vizų politikos finansinės paramos priemonės, įtrauktos į Integruoto sienų valdymo fondą (toliau – SVVP), ir Vidaus saugumo fondo (toliau – VSF) 2021–2027 m. programų stebėsenos komiteto (toliau – Stebėsenos komitetas) darbo tvarką.

2. Stebėsenos komitetas savo darbe vadovaujasi 2021 m. birželio 24 d. Europos Parlamento ir Tarybos reglamentu (ES) 2021/1060, kuriuo nustatomos bendros Europos regioninės plėtros fondo, „Europos socialinio fondo +“, Sanglaudos fondo, Teisingos pertvarkos fondo ir Europos jūrų reikalų, žvejybos ir akvakultūros fondo nuostatos ir šių fondų bei Prieglobsčio, migracijos ir integracijos fondo, Vidaus saugumo fondo ir Sienų valdymo ir vizų politikos finansinės paramos priemonės taisyklės (toliau – BNR), 2022 m. spalio 10 d. Europos Komisijos sprendimu Nr. C(2022) 7199 final, kuriuo patvirtinama SVVP programa, 2022 m. lapkričio 7 d. Europos Komisijos sprendimu Nr. C(2022) 8049 final, kuriuo patvirtinama VSF programa, Funkcijų paskirstymo tarp institucijų, įgyvendinant Sienų valdymo ir vizų politikos finansinės paramos priemonės, įtrauktos į Integruoto sienų valdymo fondą, ir Vidaus saugumo fondo 2021–2027 m. programas, tvarkos aprašu, patvirtintu Lietuvos Respublikos vidaus reikalų ministro 2021 m. rugsėjo 2 d. įsakymu Nr. 1V-705 „Dėl Funkcijų paskirstymo tarp institucijų, įgyvendinant Sienų valdymo ir vizų politikos finansinės paramos priemonės, įtrauktos į Integruoto sienų valdymo fondą, ir Vidaus saugumo fondo 2021–2027 m. programas, tvarkos aprašo patvirtinimo“, Lietuvos Respublikos teisės aktais ir šiuo darbo reglamentu.

3. Darbo reglamentas tvirtinamas per pirmąjį Stebėsenos komiteto posėdį 2/3 visų Stebėsenos komiteto narių balsų dauguma prieš sprendžiant kitus klausimus ir įsigalioja nuo jo patvirtinimo momento. Pritarimas darbo reglamentui įtvirtinamas Stebėsenos komiteto posėdžio protokole. Darbo reglamento projektą parengia Lietuvos Respublikos vidaus reikalų ministerijos (toliau – VRM) Europos Sąjungos investicijų ir tarptautinių programų departamento (toliau – ESITPD) Vidaus saugumo fondo skyrius (toliau – VSFS). Darbo reglamentas keičiamas šiame punkte nustatyta tvarka.

4. Stebėsenos komiteto veiklos išlaidos gali būti finansuojamos iš SVVP ir VSF 2021–2027 m. programas administruoti skirtų techninės paramos lėšų, atsižvelgiant į šių lėšų administravimą reglamentuojančių teisės aktų nuostatas.

**II SKYRIUS**

**STEBĖSENOS KOMITETO SUDĖTIS**

5. Stebėsenos komiteto sudėtį įsakymu tvirtina Lietuvos Respublikos vidaus reikalų ministras.

6. Stebėsenos komitetą sudaro tikrieji nariai. Kiekvienas tikrasis narys turi pakaitinį narį. Tikrasis narys privalo informuoti pakaitinį narį dėl jo pavadavimo. Stebėsenos komiteto posėdžiuose pavaduodamas tikrąjį narį, pakaitinis narys turi tokį patį statusą, tokias pat teises ir pareigas kaip ir tikrasis narys.

7. Prireikus Europos Komisijos atstovas Stebėsenos komiteto darbe dalyvauja patarėjo teisėmis.

8. Stebėsenos komiteto pirmininko sprendimu, taip pat kitų Stebėsenos komiteto narių pasiūlymu į Stebėsenos komiteto posėdį gali būti kviečiami viešosios įstaigos Centrinės projektų valdymo agentūros atstovai ir (ar) nepriklausomi vertintojai (ekspertai), taip pat prireikus Stebėsenos komiteto posėdžiuose gali dalyvauti ir socialiniai-ekonominiai partneriai ir (ar) ekspertai (toliau kartu – kviečiami dalyvauti posėdyje asmenys). Visi kviečiami dalyvauti posėdyje asmenys prieš pradėdami darbą privalo pasirašyti konfidencialumo irnešališkumo deklaracijas, kaip nustatyta šio darbo reglamento 9 punkte.

9. Pradėdamas darbą Stebėsenos komiteto narys ar kitas kviečiamas dalyvauti posėdyje asmuo privalo pasirašyti konfidencialumo ir nešališkumo deklaraciją dėl informacijos konfidencialumo užtikrinimo, šios informacijos neskelbimo ir neplatinimo, objektyvių sprendimų priėmimo bei viešųjų ir privačiųjų interesų konflikto vengimo. Konfidencialumo ir nešališkumo deklaracijos forma nustatyta šio darbo reglamento priede.

**III SKYRIUS**

**STEBĖSENOS KOMITETO VEIKLOS ORGANIZAVIMAS**

10. Stebėsenos komiteto veikla gali būti vykdoma organizuojant posėdžius, įskaitant ir nuotoliniu būdu organizuojamus posėdžius, arba rašytinę procedūrą (toliau kartu – posėdis). Posėdžius šaukia Stebėsenos komiteto pirmininkas. Laikinai (dėl ligos, komandiruotės, atostogų ar kitų objektyvių priežasčių) nesantį Stebėsenos komiteto pirmininką pavaduoja Stebėsenos komiteto pirmininko pavaduotojas, kaip nurodyta šio darbo reglamento 27 punkte.

11. Klausimai į Stebėsenos komiteto posėdžio darbotvarkę gali būti įtraukiami Stebėsenos komiteto pirmininko, jo pavaduotojo ir (arba) Stebėsenos komiteto narių iniciatyva.

12. Klausimą siūlantis asmuo privalo iki Stebėsenos komiteto sekretoriato kvietime nurodytos datos Stebėsenos komiteto pirmininkui išdėstyti klausimo esmę ir kartu pateikti medžiagą, kurios reikia svarstant pasiūlytą klausimą. Vėlesne nei nurodyta data pateikti pasiūlymai posėdžio metu nesvarstomi. Stebėsenos komiteto sekretoriatas kvietimus, posėdžio darbotvarkės projektą bei visus posėdyje planuojamus svarstyti ir tvirtinti dokumentus ir (ar) jų projektus bei kitą susijusią posėdžio medžiagą Stebėsenos komiteto nariams ir kitiems kviečiamiems dalyvauti posėdyje asmenims pateikia ne vėliau kaip prieš 3 darbo dienas iki posėdžio dienos. Stebėsenos komiteto nariai Stebėsenos komiteto sekretoriato gali prašyti papildomos informacijos ir (ar) duomenų, kuriuos Stebėsenos komiteto sekretoriatas pateikia ne vėliau kaip per 3 darbo dienas nuo Stebėsenos komiteto nario prašymo gavimo dienos.

13. Kiekvienas Stebėsenos komiteto narys gali raštu (elektroniniu paštu) pateikti Stebėsenos komiteto pirmininkui motyvuotą pasiūlymą šaukti posėdį. Pasiūlymas turi būti pateiktas atsižvelgus į laiką, kurio reikės pasiruošti posėdžiui ir jį suorganizuoti. Stebėsenos komiteto pirmininkas apsvarsto pateiktą pasiūlymą ir ne vėliau kaip per 5 darbo dienas nuo pasiūlymo gavimo informuoja pasiūlymą pateikusį Stebėsenos komiteto narį apie priimtą sprendimą. Jei sprendimas teigiamas, Stebėsenos komiteto narys, pateikęs pasiūlymą šaukti posėdį, pateikia visus reikalingus dokumentus Stebėsenos komiteto sekretoriatui. Stebėsenos komiteto sekretoriatas, vadovaudamasis šio darbo reglamento 12 punktu, pateikia Stebėsenos komiteto nariams kvietimus, posėdžio darbotvarkės projektą bei visus reikalingus dokumentus. Stebėsenos komiteto pirmininkui nusprendus skubos tvarka nešaukti Stebėsenos komiteto posėdžio, Stebėsenos komiteto nario pateiktas klausimas turi būti įtrauktas į artimiausio posėdžio darbotvarkę.

14. Stebėsenos komiteto posėdis laikomas teisėtu, kai jame dalyvauja ne mažiau kaip 2/3 balso teisę turinčių Stebėsenos komiteto narių.

15. Stebėsenos komiteto posėdyje negalintis dalyvauti Stebėsenos komiteto narys (o jo nesant – pakaitinis narys) ne vėliau kaip prieš vieną darbo dieną iki Stebėsenos komiteto posėdžio dienos turi apie tai pranešti Stebėsenos komiteto sekretoriatui elektroniniu paštu, nurodytu kvietime, ir informuoti pakaitinį narį, kaip nurodyta šio darbo reglamento 6 punkte.

16. Stebėsenos komiteto posėdžio pirmininkas:

16.1. skelbia posėdžio pradžią, pertraukas ir pabaigą;

16.2. posėdžio pradžioje tikrina, ar yra kvorumas;

16.3. skelbia posėdžio darbotvarkę;

16.4. suteikia žodį pranešėjui, Stebėsenos komiteto nariams, kitiems kviečiamiems dalyvauti posėdyje asmenims;

16.5. gali įspėti kalbėtoją ir nutraukti jo kalbą, jeigu kalbėtojas nutolsta nuo klausimo esmės arba viršija kalbėjimui skirtą laiką;

16.6. įspėja posėdžio dalyvius, jei jie nesilaiko šio darbo reglamento arba kitaip trukdo Stebėsenos komiteto darbui;

16.7. dalyvauja diskusijose;

16.8. formuluoja Stebėsenos komiteto sprendimo turinį ir siūlo balsuoti;

16.9. skelbia balsavimo rezultatus.

17. Stebėsenos komiteto nariai atlieka šias funkcijas:

17.1. svarsto ir tvirtina projektų atrankos metodiką ir kriterijus bei jų pakeitimus, kaip nustatyta BNR 40 straipsnio 2 dalies a punkte ir Strateginio valdymo metodikos, patvirtintos Lietuvos Respublikos Vyriausybės 2021 m. balandžio 28 d. nutarimu Nr. 292 „Dėl Lietuvos Respublikos strateginio valdymo įstatymo, Lietuvos Respublikos regioninės plėtros įstatymo 4 straipsnio 3 ir 5 dalių, 7 straipsnio 1 ir 4 dalių ir Lietuvos Respublikos biudžeto sandaros įstatymo 141 straipsnio 3 dalies įgyvendinimo“, 119 punkte;

17.2. stebi ir vertina SVVP ir VSF programų įgyvendinimą ir pažangą, padarytą siekiant SVVP ir VSF programų tikslų, nagrinėja SVVP ir VSF programų įgyvendinimo rezultatus ir jiems poveikį darančius veiksnius bei priemones, kurių imtasi, taip pat reikiamų sąlygų įvykdymą ir jų taikymą visą programavimo laikotarpį, teikia rekomendacijas vadovaujančiajai institucijai dėl SVVP ir VSF programų įgyvendinimo tobulinimo, komunikacijos ir matomumo veiksmų įgyvendinimo bei kitų BNR 40 straipsnio 1 dalyje nustatytų klausimų, susijusių su SVVP ir VSF programų įgyvendinimu;

17.3. svarsto ir tvirtina SVVP ir VSF programų pakeitimus, prieš siunčiant juos Europos Komisijai;

17.4. svarsto ir teikia rekomendacijas vadovaujančiajai institucijai dėl ES ir bendrojo finansavimo lėšų perskirstymo projektams ir SVVP ir VSF programų veiksmų įgyvendinimo planų tvirtinimo ir pakeitimo;

17.5. svarsto ir tvirtina metines veiklos rezultatų ataskaitas, prieš siunčiant jas Europos Komisijai;

17.6. svarsto ir teikia rekomendacijas vadovaujančiajai institucijai dėl metinių sąskaitų, prieš siunčiant jas Europos Komisijai;

17.7. svarsto ir tvirtina SVVP ir VSF programų vertinimo planą ir jo pakeitimus;

17.8. atlieka kitas funkcijas, nustatytas SVVP ir VSF programų valdymą ir kontrolę reglamentuojančiuose teisės aktuose.

18. Visi klausimai posėdžio metu yra aptariami ta tvarka, kokia buvo numatyta darbotvarkės projekte, jeigu posėdžio pradžioje bendru sutarimu nėra nusprendžiama kitaip.

19. Kai šio darbo reglamento 10 punkte nustatyta tvarka Stebėsenos komiteto posėdis organizuojamas apklausiant visus Stebėsenos komiteto narius rašytinės procedūros būdu (pvz., elektroniniu paštu), Stebėsenos komiteto nariams išsiunčiama visa medžiaga ir Stebėsenos komiteto sprendimo projektas. Stebėsenos komiteto nariai per 3 darbo dienas nuo galutinių dokumentų gavimo balsuoja už arba prieš suformuluotą sprendimą elektroniniu paštu. Gavus Stebėsenos komiteto narių elektroniniu paštu pateiktą pritarimą ar nepritarimą suformuluotam sprendimui, Stebėsenos komiteto posėdžio protokolas parengiamas šio darbo reglamento 25 punkte nustatyta tvarka.

**IV SKYRIUS**

**STEBĖSENOS KOMITETO SPRENDIMAI**

20. Stebėsenos komiteto sprendimai priimami:

20.1. Stebėsenos komitetui siekiant bendro sutarimo, o jo nepasiekus – pirmininko sprendimu, klausimas yra teikiamas balsavimui.

20.2. Stebėsenos komiteto nariai turi po vieną balsą. Balsuojama už arba prieš. Susilaikyti balsuojant neleidžiama, išskyrus atvejus, kai svarstomas klausimas susijęs su Stebėsenos komiteto pirmininko, jo pavaduotojo, Stebėsenos komiteto nario viešaisiais ir privačiais interesais. Visi Stebėsenos komiteto nariai privalo pranešti apie galimus viešųjų ir privačių interesų konfliktus dėl atskirų darbotvarkės klausimų ir balsavime nedalyvauti. Nusišalinę Stebėsenos komiteto nariai nurodomi posėdžio protokole.

21. Stebėsenos komiteto posėdis laikomas įvykusiu, kai jame dalyvauja šio darbo reglamento 14 punkte nurodyta Stebėsenos komiteto narių dalis. Stebėsenos komiteto sprendimas laikomas priimtu, jei už jį balsuoja ne mažiau kaip 1/2+1 posėdyje dalyvaujančių Stebėsenos komiteto narių. Stebėsenos komiteto sprendimai įsigalioja, kai šio darbo reglamento 25 punkte nustatyta tvarka pasirašomas Stebėsenos komiteto posėdžio protokolas.

**V SKYRIUS**

**STEBĖSENOS KOMITETO POSĖDŽIO PROTOKOLAS IR STEBĖSENOS KOMITETO SPRENDIMŲ ĮFORMINIMAS**

22. Stebėsenos komiteto posėdžiai protokoluojami. Posėdžio metu gali būti daromas garso įrašas, kuris laikomas protokolo dalimi. Stebėsenos komiteto posėdžio protokoluose įforminami Stebėsenos komiteto sprendimai, kurie buvo priimti Stebėsenos komiteto posėdžių metu.

23.1. Protokole nurodoma:

23.2. posėdžio data, vieta ir kokiu darbo reglamento 10 punkte nurodytu būdu posėdis vyko;

23.3. posėdžio eilės numeris (Stebėsenos komiteto posėdžių protokolai yra numeruojami didėjančia tvarka nuo kalendorinių metų pradžios iki pabaigos);

23.4. posėdžio dalyviai;

23.5. svarstyti klausimai;

23.6. posėdžio dalyvių pastabos ir pasiūlymai;

23.7. balsavimo rezultatai ir priimti sprendimai.

24. Posėdžių protokolus rengia Stebėsenos komiteto sekretoriatas.

25. Stebėsenos komiteto posėdžio protokolo projektas pateikiamas derinti Stebėsenos komiteto nariams raštu per 5 darbo dienas po Stebėsenos komiteto posėdžio. Stebėsenos komiteto nariai per Stebėsenos komiteto sekretoriato elektroniniame laiške nurodytą terminą, kuris negali būti trumpesnis nei 2 darbo dienos nuo protokolo projekto gavimo, gali dėl jo pateikti pastabas. Negavus pastabų, laikoma, kad Stebėsenos komiteto nariai pritaria protokolo projektui. Suderintą Stebėsenos komiteto posėdžio protokolą pasirašo Stebėsenos komiteto posėdžiui pirmininkavęs asmuo ir posėdžio sekretorius. Pasirašyto Stebėsenos komiteto posėdžio protokolo kopiją Stebėsenos komiteto sekretoriatas pateikia Stebėsenos komiteto nariams elektroniniu paštu ne vėliau kaip per 2 darbo dienas nuo jo pasirašymo.

26. Stebėsenos komiteto posėdžių protokolus saugo Stebėsenos komiteto sekretoriatas.

**VI SKYRIUS**

**STEBĖSENOS KOMITETO SEKRETORIATAS**

27. Stebėsenos komiteto dokumentų tvarkymą, saugojimą ir apskaitą užtikrina bei techninį-organizacinį darbą atlieka Stebėsenos komiteto sekretoriatas. Stebėsenos komiteto sekretoriato funkcijas atlieka VRM ESITPD VSFS. Stebėsenos komiteto sekretoriatui vadovauja ESITPD direktorius, kuris taip pat atlieka ir Stebėsenos komiteto pirmininko pavaduotojo funkcijas.

28. Stebėsenos komiteto sekretoriatas rengia Stebėsenos komiteto posėdžių darbotvarkių projektus, medžiagą, visą dokumentaciją, posėdžių protokolų projektus, Stebėsenos komiteto nutarimų projektus ir juos derina su Stebėsenos komiteto pirmininku.

­­­­­­­­­­­­­­­­­\_\_\_\_\_\_\_\_\_\_\_\_\_\_\_\_\_\_\_\_\_\_